รัฐบาลไทย-ข่าวทำเนียบรัฐบาล-สธ.มอบของขวัญปีใหม่ 2561 “สร้างสุข สร้างความปลอดภัยทั่วไทย”
วันพุธที่ 27 ธันวาคม 2560
สธ.มอบของขวัญปีใหม่ 2561 “สร้างสุข สร้างความปลอดภัยทั่วไทย”
กระทรวงสาธารณสุข มอบของขวัญปีใหม่ 2561 “สร้างสุข สร้างความปลอดภัยทั่วไทย”
กระทรวงสาธารณสุข มอบของขวัญปีใหม่ 2561 “สร้างสุข สร้างความปลอดภัยทั่วไทย” ขยายบริการผ่าตัดวันเดียวกลับในโรงพยาบาล เพิ่มช่องทางสร้างความรอบรู้เรื่องยาแผนปัจจุบัน และสมุนไพรไทย ผ่านแอปพลิเคชัน ทํางานร่วมกับทุกภาคส่วนลดการบาดเจ็บจากการจราจร ให้รพ.เจาะเลือดหาระดับแอลกอฮอล์ผู้ขับขี่
วันนี้ (27 ธันวาคม 2560) ที่กระทรวงสาธารณสุข จ.นนทบุรี ศ.คลินิก เกียรติคุณ นพ.ปิยะสกล สกลสัตยาทรรัฐมนตรีว่าการกระทรวงสาธารณสุข พร้อมด้วยนายพันธ์ศักดิ์ ศิริรัชตพงษ์ผู้ช่วยรัฐมนตรีประจํากระทรวงดิจิทัลเพื่อเศรษฐกิจและสังคมนพ.เจษฎา โชคดํารงสุข ปลัดกระทรวงสาธารณสุขนายศักดิ์ เสกขุนทดผู้อํานวยการสํานักงานรัฐบาลอิเล็กทรอนิกส์ (องค์การมหาชน)นพ.สุรศักดิ์ ลีลาอุดมลิปิ ประธานเครือข่ายโรงพยาบาลกลุ่มสถาบันแพทยศาสตร์แห่งประเทศไทย (Uhosnet)พลตํารวจตรี เอกรักษ์ ลิ้มสังกาศ ผู้บังคับการตํารวจสันติบาล3 รศ.นพ.ศักดิ์ชัย กาญจนวัฒนา เลขาธิการสํานักงานหลักประกันสุขภาพแห่งชาติดร.สุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ (สสส.) และผู้บริหาร แถลงข่าว “สธ.มอบของขวัญปีใหม่ 2561 สร้างสุข สร้างความปลอดภัยทั่วไทย”
รัฐมนตรีว่าการกระทรวงสาธารณสุขกล่าวว่า ในปีใหม่ 2561 กระทรวงสาธารณสุข มอบของขวัญให้ประชาชนเข้าถึงบริการด้านการแพทย์และสาธารณสุขที่มีมาตรฐาน ปลอดภัยสะดวก รวดเร็ว ลดการรอคอย ลดความแออัดในโรงพยาบาล ด้วยบริการผ่าตัดวันเดียวกลับบ้านในโรงพยาบาล (One Day Surgery) ตั้งเป้าหมายปี 2561 มีผู้ป่วยที่เข้ารับการผ่าตัดODSร้อยละ 15 และเพิ่มขึ้นเป็นร้อยละ 30 ในปี 2564 เป็นทางเลือกหนึ่งที่ผู้ป่วยสามารถเข้าถึงการบริการได้มากขึ้น สามารถกลับไปใช้ชีวิตและทํางานได้เร็วขึ้น และส่งเสริมให้มีการใช้ยาอย่างปลอดภัย สมเหตุผลผ่านเทคโนโลยีดิจิตัลทางแอปพลิเคชัน “RDUรู้เรื่องยา” ซึ่งได้ร่วมกับเครือข่ายโรงพยาบาลสถาบันแพทยศาสตร์แห่งประเทศไทย กระทรวงดิจิทัลฯ และภาคีสุขภาพ พัฒนาapp.เพื่อเข้าถึงข้อมูลยาแผนปัจจุบัน ให้มีการใช้ยาอย่างเหมาะสม ผู้รับการรักษาจะสามารถเข้าถึงข้อมูลยาที่ตนเองใช้ รวมทั้งจัดทําแอปพลิเคชันสมุนไพรเฟิร์ส (Samunpraifirst) ครบเครื่องเรื่องสมุนไพรในแอปเดียว ค้นหาพืชสมุนไพร ผลิตภัณฑ์สมุนไพรสําเร็จรูปรักษาอาการป่วยเบื้องต้นได้ด้วยตนเอง ส่งเสริมให้ประชาชนนึกถึง เชื่อมั่น และใช้ก่อนใช้ยาอื่น
ด้านนายพันธ์ศักดิ์ ศิริรัชตพงษ์ ผู้ช่วยรัฐมนตรีประจํากระทรวงดิจิทัลเพื่อเศรษฐกิจและสังคม กล่าวว่าการพัฒนาการให้บริการด้านสาธารณสุขภาครัฐมีความทันสมัย ด้วยการนําเทคโนโลยีสารสนเทศเข้ามาเชื่อมโยงกับฐานข้อมูลบนระบบGCloudหรือบริการคลาวด์ภาครัฐที่มีมาตรฐานความมั่นคงปลอดภัยระดับสากล เพื่อให้เกิดนวัตกรรมใหม่ๆ สนับสนุนให้ประชาชนลดการซ้ําซ้อนการใช้ยารักษาโรค สามารถใช้ยาอย่างสมเหตุสมผลด้วยMobile Application"RDUรู้เรื่องยา" โดยกระทรวงดิจิทัลเพื่อเศรษฐกิจและสังคม และสํานักงานรัฐบาลอิเล็กทรอนิกส์ (องค์การมหาชน) พร้อมให้การสนับสนุนโครงการซึ่งเป็นความตั้งใจของรัฐบาลและจะเป็นการรองรับการก้าวสู่สังคมผู้สูงอายุ หากเราสามารถกระจายความรู้เรื่องยาที่ถูกต้องไปสู่ประชาชนในวงกว้างได้มากเท่าไร จะช่วยให้มีผู้สูงอายุที่สุขภาพแข็งแรงเพิ่มขึ้น ลดค่าใช้จ่ายในการดูแลสุขภาพ ส่งเสริมให้คนไทยใช้ประโยชน์จากเทคโนโลยีอย่างชาญฉลาด และจากความร่วมมือที่หลากหลายองค์กรนี้จะเป็นรากฐานสําคัญของการรวมเป็นหนึ่งเดียวทางด้านสาธารณสุขของไทย เพื่อแสดงศักยภาพความพร้อมสู่โครงการHealth Techในมิติอื่นๆ ต่อไป
รศ.นพ.สุรศักดิ์ ลีลาอุดมลิปิ ประธานเครือข่ายUhosnetกล่าวว่า แอปพลิเคชันRDUรู้เรื่องยา จะช่วยให้ประชาชนได้รับข่าวสารเรื่องยาที่ถูกต้อง โดยความร่วมมือของคณะเภสัชศาสตร์ ม.มหิดล และสสส.โดยศูนย์วิชาการเฝ้าระวังและพัฒนาระบบยา (กพย.) เป็นสร้างความรอบรู้ด้านยาและสุขภาพให้แก่ประชาชน ด้วยข่าวสารที่มีความน่าเชื่อถือ ได้รับการกลั่นกรองทางวิชาการแล้ว และมีClip videoให้คําแนะนําการใช้ยา ในเมนู “สาระยาน่ารู้” เช่น การใช้ยาในผู้ป่วยกลุ่มที่ควรระมัดระวังเป็นพิเศษ การเก็บรักษายาให้ถูกวิธี เป็นต้น พร้อมค้นหาโรงพยาบาลและร้านยาใกล้ตัวได้
นอกจากนี้ ในกลุ่มผู้ป่วยและผู้ดูแลผู้ป่วยเมื่อสแกนQR codeบนซองยาที่ได้รับจากโรงพยาบาล จะได้รับข้อมูลยาที่ควรรู้ เช่น ข้อบ่งใช้ คําแนะนําในการใช้ยา ผลข้างเคียงที่อาจเกิดขึ้น ข้อควรระวัง การเก็บยาที่ถูกต้อง เป็นต้น และสามารถบันทึกประวัติการใช้ยาของตนเอง เพื่อใช้ในการรับยาครั้งต่อไป หรือไปรักษาที่โรงพยาบาลอื่น ๆ ดาวน์โหลดเวอร์ชันandroidในPlay Storeโดยพิมพ์คําว่า "RDUรู้เรื่องยา" สําหรับIOSคาดว่าพร้อมบริการกลางเดือนมกราคม2561ในระยะต่อไปจะพัฒนาapp. ให้มีระบบเตือน หากพบว่ายาของผู้ป่วยซ้ําซ้อน หรือมีปัญหายาตีกัน อาจเกิดอาการข้างเคียง หรือได้รับยาที่เคยมีประวัติแพ้มาก่อน เป็นต้น เริ่มให้บริการQR codeในโรงพยาบาลกลุ่มสถาบันแพทยศาสตร์แห่งประเทศไทย 7 แห่ง ในเดือนมกราคม 2561
รัฐมนตรีว่าการกระทรวงสาธารณสุขกล่าวต่อว่า สําหรับช่วงเทศกาลส่งท้ายปีเก่าต้อนรับปีใหม่ 28 ธันวาคม 2560 – 3 มกราคม 2561 กระทรวงสาธารณสุข จะร่วมสร้างความปลอดภัยร่วมกับภาคีเครือข่าย รณรงค์ “ดื่มแล้วขับ จับตรวจแอลกอฮอล์” โดยบุคลากรทางการแพทย์และสาธารณสุขและทุกภาคส่วนในพื้นที่ จะช่วยกันลดการบาดเจ็บจากการจราจร และให้การช่วยเหลือผู้บาดเจ็บเป็นไปด้วยความรวดเร็ว ทันเวลา และมีประสิทธิภาพ เพื่อลดการเสียชีวิตและความพิการลงโดยเปิดศูนย์ปฏิบัติการภาวะฉุกเฉิน (Emergency Operation Center:EOC)ในส่วนกลางที่กระทรวงสาธารณสุข ระดับจังหวัดทุกจังหวัด เพื่อวิเคราะห์ข้อมูลการเกิดเหตุ ให้โรงพยาบาลทุกแห่งเตรียมความพร้อมบริการการแพทย์ฉุกเฉิน แจ้งเหตุเร็ว โดยขยายคู่สายแจ้งเหตุเจ็บป่วยฉุกเฉิน 1669เป็น 300 คู่สายทั่วประเทศ รับเร็วโดยใช้ชุดปฏิบัติการที่มีกระจายทั่วประเทศ ทั้งองค์กรปกครองส่วนท้องถิ่น มูลนิธิ เอกชน และโรงพยาบาลต่างๆ ถึงที่เกิดเหตุไม่เกิน 10 นาที ไม่น้อยกว่าร้อยละ 80 ของการออกเหตุทั้งหมด ซึ่งปัจจุบันมีชุดปฏิบัติการครอบคลุมตําบลมากกว่าร้อยละ 90 ของตําบลทั้งหมดส่งเร็ว ส่งต่อถึงมือแพทย์ทําการรักษาเร็ว จัดทีมแพทย์ พยาบาล เชี่ยวชาญประจําห้องอุบัติเหตุฉุกเฉินในทุกโรงพยาบาล พร้อมให้การรักษาตลอด 24 ชั่วโมง
นอกจากนี้ ได้ให้กรมควบคุมโรค ร่วมกับกรมวิทยาศาสตร์การแพทย์ สํานักงานตํารวจแห่งชาติ และสสส.จัดทําโครงการตรวจวัดระดับแอลกอฮอล์ในผู้ขับขี่ ในกรณีที่มีผู้บาดเจ็บรุนแรงหรือเสียชีวิตเพื่อให้เกิดการดําเนินคดีกับผู้ที่ขับรถในขณะเมาสุราทุกราย ในกรณีที่ผู้ขับขี่ไม่สามารถเป่าลมหายใจผ่านเครื่องตรวจแอลกอฮอล์ได้ให้ส่งไปเจาะเลือดตรวจหาระดับแอลกอฮอล์ที่โรงพยาบาลในสังกัดกระทรวงสาธารณสุข และเข้มข้นการดําเนินการตามพระราชบัญญัติควบคุมเครื่องดื่มแอลกอฮอล์ พ.ศ.2551
ด้านนายแพทย์เจษฎา โชคดํารงสุข ปลัดกระทรวงสาธารณสุข กล่าวว่า ปัญหาการบาดเจ็บจากอุบัติเหตุจราจรมีแนวโน้มทวีความรุนแรงมากขึ้นเรื่อย ๆ โดยเฉพาะช่วงเทศกาลสําคัญจะมีการเสียชีวิตและบาดเจ็บจํานวนมาก ร้อยละ 80 เป็นรถจักรยานยนต์ มักเกิดเหตุบนถนนสายรอง กลุ่มที่บาดเจ็บและเสียชีวิตสูงสุดมีอายุ 15-19 ปีรองลงมาคือ 20-24 ปี เวลาที่เกิดเหตุสูงสุด 16.00 – 21.00 น. สาเหตุสําคัญคือการดื่มแล้วขับขี่ โดยพบผู้บาดเจ็บจากการดื่มแล้วขับเพิ่มขึ้นร้อยละ 7 อายุต่ํากว่า 20 ปีเพิ่มขึ้นร้อยละ 6.56 วันที่เกิดเหตุสูงสุดคือ 31 ธันวาคม 2559ซึ่งกระทรวงสาธารณสุข เป็นผู้รับผิดชอบพระราชบัญญัติควบคุมเครื่องดื่มแอลกอฮอล์ พ.ศ.2551 จึงเน้นย้ําให้สํานักงานสาธารณสุขจังหวัดตรวจเตือน/ประชาสัมพันธ์ ตามพ.ร.บ.อย่างเข้มข้น แก่สถานประกอบการและร้านค้า และประชาชนทั่วไป และร่วมกับเจ้าหน้าที่ตํารวจตรวจจับดําเนินคดีอย่างเข้มงวดในช่วงก่อนเทศกาลและในช่วงเทศกาล โดยเฉพาะกรณีการขายสุราให้กับเด็กอายุต่ํากว่า 20 ปี การขายสุราในสถานที่และเวลาที่ห้ามขาย การเร่ขาย การโฆษณาหรือส่งเสริมการขาย (ลด แลก แจก แถม)
นายแพทย์เจษฎากล่าวต่อว่า สําหรับระบบการรักษาพยาบาลฉุกเฉิน(Emergency Care System:ECS)ได้มอบให้ผู้ตรวจราชการกระทรวง กํากับติดตามการทํางานของจังหวัด วางแผนรองรับสถานการณ์ในช่วงเทศกาลปีใหม่ในแต่ละเขต และให้สํานักงานสาธารณสุขจังหวัดจัดหน่วยกู้ชีพระดับพื้นฐาน (Basic Life Support:BLS)และหน่วยปฏิบัติการระดับสูง (Advanced Life Support:ALS)ประจําบนเส้นทางถนนสายหลัก ที่มีจุดตรวจ/ จุดบริการอยู่ห่างกันมาก เพื่อให้การดูแลรักษาพยาบาลอย่างรวดเร็ว ขณะนี้มีชุดปฏิบัติการฉุกเฉินทุกระดับรวม 8,621หน่วย เรือปฏิบัติการฉุกเฉิน 155 ลํา เครื่องบิน 129 ลํา รถปฏิบัติการฉุกเฉินทุกระดับ 19,422คัน และเตรียมพร้อมผู้ปฏิบัติการฉุกเฉินทุกระดับ 165,158 คน
ด้านนายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ช่วงเทศกาลปีใหม่ที่ผ่านมาพบว่า จํานวนอุบัติเหตุ ผู้เสียชีวิต และผู้บาดเจ็บมีแนวโน้มเพิ่มสูงขึ้น จํานวนอุบัติเหตุเกือบ 4,000 ครั้ง สาเหตุมากที่สุดมาจากการเมาสุราร้อยละ 36.59 รองลงมาเป็นการขับรถเร็วร้อยละ 31.31 และตัดหน้ากระชั้นชิดร้อยละ 17.84 โดยถนนทางหลวงมีผู้เสียชีวิตมากที่สุด และถนนที่มีผู้บาดเจ็บมากที่สุด คือถนน อบต./หมู่บ้าน
กรมควบคุมโรค ได้สั่งการให้สํานักงานป้องกันควบคุมโรคที่ 1-12 ร่วมกับสํานักงานสาธารณสุขทุกจังหวัด เฝ้าระวัง ตรวจเตือนและประชาสัมพันธ์ ตามพระราชบัญญัติควบคุมเครื่องดื่มแอลกอฮอล์ พ.ศ. 2551 ในช่วงก่อนเทศกาล และดําเนินการตรวจจับอย่างเข้มข้นในช่วงเทศกาล 7 วัน โดยเฉพาะในพื้นที่อําเภอเสี่ยง 100 ลําดับแรกของอําเภอทั้งหมด มี 109 อําเภอ อยู่ใน 48 จังหวัด ซึ่งมีจํานวนผู้บาดเจ็บและเสียชีวิตคิดเป็นร้อยละ 40 ของทั้งประเทศ (878 อําเภอ) ในกรณีที่อุบัติเหตุนั้นทําให้มีผู้บาดเจ็บรุนแรงหรือเสียชีวิตเพื่อให้เกิดการดําเนินคดีกับผู้ที่ขับรถในขณะเมาสุราทุกราย กรณีเจ้าพนักงานตํารวจสงสัยหรือคู่กรณีร้องขอ ให้ส่งตัวผู้ขับขี่ทั้ง 2 ฝ่ายที่ไม่สามารถตรวจวัดระดับแอลกอฮอล์ทางลมหายใจได้ไปยังโรงพยาบาลในสังกัดกระทรวงสาธารณสุขพร้อมใบนําส่ง เพื่อเจาะเลือดและตรวจหาระดับแอลกอฮอล์ ซึ่งจะนําผลตรวจที่ได้ไปใช้เป็นหลักฐานในการดําเนินคดีต่อไป
ด้านนายแพทย์สมศักดิ์ อรรฆศิลป์ อธิบดีกรมการแพทย์ กล่าวว่าปัจจุบันผู้เข้ารับบริการทางการแพทย์มีปริมาณเพิ่มมากขึ้น จึงได้พัฒนาระบบบริการทางการแพทย์แนวใหม่เพื่อประชาชน เป็นการผ่าตัดวันเดียวกลับ(One Day Surgery:ODS) ไม่ต้องรับเป็นผู้ป่วยในและอยู่โรงพยาบาลไม่เกิน 24 ชั่วโมง ไม่ต้องนอนพักค้างคืน หลักการคือ ผู้ป่วยเตรียมตัวก่อนการผ่าตัดมาจากที่บ้านและมารับการผ่าตัดที่โรงพยาบาล หลังพักฟื้นจากการผ่าตัดไม่กี่ชั่วโมง ผู้ป่วยสามารถช่วยเหลือตัวเองและกลับบ้านได้ภายในวันเดียว ทําให้ลดเวลานอนในโรงพยาบาล ลดความเสี่ยงต่อการติดเชื้อ ลดภาระค่าใช้จ่ายของผู้ป่วยและญาติระหว่างมาโรงพยาบาล รวมทั้งช่วยลดระยะเวลารอคอยผ่าตัด ทําให้รักษาผู้ป่วยได้มากขึ้น ลดความแออัดในโรงพยาบาล มีเตียงรองรับผู้ป่วยผ่าตัดฉุกเฉินหรือโรคที่ยุ่งยากซับซ้อน ส่งผลให้สามารถเข้าถึงบริการที่มีมาตรฐานและปลอดภัย โดยโรคหรือภาวะที่สามารถรับบริการผ่าตัดแบบวันเดียวกลับ เช่น โรคไส้เลื่อนที่ขาหนีบ ริดสีดวงทวาร เส้นเลือดดําโป่งพองในหลอดอาหารและกระเพาะอาหาร ภาวะเลือดออกผิดปกติทางช่องท้อง ภาวะอุดตันของหลอดอาหารจากมะเร็งหลอดอาหาร นิ่วในท่อน้ําดี ฯลฯ
นายแพทย์เกียรติภูมิ วงศ์รจิต อธิบดีกรมการแพทย์แผนไทยและการแพทย์ทางเลือก กล่าวว่า สมุนไพรไทยและผลิตภัณฑ์สมุนไพรได้รับความนิยมเพิ่มมากขึ้น สามารถใช้ทดแทนยาแผนปัจจุบันได้เช่น ขมิ้นชัน ฟ้าทะลายโจร ไพล เป็นต้น ดังนั้นแอปพลิเคชัน สมุนไพรเฟิร์ส (samunpraifirst) ซึ่งนํา 3app.มารวมไว้ด้วยกัน คือapp.สมุนไพรไทย นามานุกรมผลิตภัณฑ์สมุนไพรไทย และพจนานุกรมศัพท์การแพทย์และเภสัชกรรมแผนไทย ช่วยให้ประชาชนสามารถเข้าถึง สืบค้นสมุนไพรที่จะใช้รักษาอาการเจ็บป่วยเช่น ไข้หวัด ท้องอืด ท้องเสีย ปวดฟัน ปวดเมื่อย เป็นต้น และหาร้านขายยาใกล้ตัวได้ผ่านGoogle APIขณะนี้ มีสมุนไพร 60 ตัวตามสาธารณสุขมูลฐาน ดูแลรักษา 12 กลุ่มอาการ 21 อาการเจ็บป่วยตามบัญชียาหลักแห่งชาติ และจะอัพเดทจํานวนสมุนไพรเพิ่มเติมเป็นระยะ ให้ครบ 200 ชนิด สามารถดาวน์โหลดเวอร์ชันandroidทดลองใช้ได้โดยพิมพ์คําว่า "สมุนไพรเฟิร์ส" ในPlay Storeหรือผ่านQRcodeได้แล้ววันนี้ สําหรับIOSสามารถใช้งานได้ต้นเดือนมกราคม2561
ด้านนายแพทย์วันชัย สัตยาวุฒิพงศ์ เลขาธิการคณะกรรมการอาหารและยา กล่าวว่า สํานักงานคณะกรรมการอาหารและยา (อย.) ได้ร่วมพัฒนาแอปพลิเคชันRDUรู้เรื่องยา โดยสนับสนุนข้อมูลยาสําหรับประชาชน ที่ถูกต้อง ทันสมัย และเป็นไปตามแนวทางสากล ซึ่งเป็นข้อมูลยาที่ผ่านการรับรองจากการขึ้นทะเบียนยา และจะขยายการใช้แอปพลิเคชันนี้ไปยังร้านยาต่อไป นอกจากนี้ ภายใต้การขับเคลื่อนนโยบายการใช้ยาอย่างสมเหตุผล ตามยุทธศาสตร์การพัฒนาระบบยาแห่งชาติ ของคณะอนุกรรมการส่งเสริมการใช้ยาอย่างสมเหตุผล อย.ยังได้ดําเนินการพัฒนาบุคลากรสุขภาพ 5 วิชาชีพ ได้แก่ แพทย์ ทันตแพทย์ เภสัชกร สัตวแพทย์ และพยาบาล การพัฒนาร้านยาให้มีการส่งเสริมการใช้ยาอย่างสมเหตุผล และส่งเสริมการใช้ยาปลอดภัยในชุมชน
นายแพทย์ธเรศ กรัษนัยรวิวงศ์ รองปลัดกระทรวงสาธารณสุข กล่าวว่า ในเดือนมกราคม 2561 จะเริ่มให้บริการQR codeในรพ.สังกัดกระทรวงสาธารณสุข 11 แห่ง จะขยายบริการเพิ่ม 32 จังหวัดในเดือนกุมภาพันธ์ และครบทุกจังหวัดภายในสิ้นปี 2561 พร้อมทั้งให้กรมสนับสนุนบริการสุขภาพ เผยแพร่app.นี้แก่อาสาสมัครสาธารณสุขที่มีสมาร์ทโฟน ประมาณ 300,000 คน เพื่อให้นําข้อมูลความรู้ และapp. เผยแพร่แก่ประชาชนต่อไป
นพ.ศักดิ์ชัย กาญจนวัฒนา เลขาธิการ สปสช. กล่าวว่า ในส่วนของการสนับสนุนนโยบายผ่าตัดวันเดียวกลับนั้น สปสช.ได้ปรับเงื่อนไขการเบิกจ่ายเพื่อสนับสนุนให้ รพ.ผ่าตัดวันเดียวกลับ โดยจะเริ่มในวันที่1มกราคม2561เป็นต้นไป สําหรับ12กลุ่มโรค ตามที่กรมการแพทย์ได้เป็นประธานการหารือร่วมกันระหว่างหน่วยงานที่เกี่ยวข้องเป็นการเบิกจ่ายชดเชยให้แก่หน่วยบริการที่ให้บริการแก่ผู้มีสิทธิในระบบหลักประกันสุขภาพแห่งชาติ ที่มีการให้บริการเป็นกรณีผ่าตัดวันเดียวกลับตามรายการ กลุ่มโรค และหัตถการตามที่กําหนด เป็นบริการผ่าตัดเพื่อการรักษาที่มีระยะเวลานอน รพ.ตั้งแต่2ชั่วโมง แต่ไม่เกิน24ชั่วโมง เฉพาะผู้ป่วยที่ไม่มีภาวะแทรกซ้อน และหน่วยบริการที่ให้บริการต้องผ่านเกณฑ์การประเมินศักยภาพตามที่กําหนด ทั้งนี้ คํานวณอัตราจ่ายตามค่าน้ําหนักสัมพัทธ์ (RW)โดยจ่ายจากกองทุนผู้ป่วยใน
************************************** 27 ธันวาคม 2560